tttarun/llama2_hindi huggingface dataset:
चीन के साथ 1962 का युद्ध चीनी आक्रामकता की बजाय एक व्यावहारिक भारतीय विदेश नीति की अनुपस्थिति का परिणाम अधिक था। टिप्पणी कीजिये। (250 शब्द)
उत्तर :
प्रश्न विच्छेद
• 1962 के भारत-चीन युद्ध के संदर्भ में बताएँ कि यह चीनी आक्रामकता का परिणाम था या फिर व्यावहारिक भारतीय विदेशी नीति की अनुपस्थिति का।
हल करने का दृष्टिकोण
• 1962 के भारत-चीन युद्ध की पृष्ठभूमि बताते हुए उत्तर आरंभ करें।
• क्या यह युद्ध चीनी आक्रामकता की बजाय भारतीय कुशल विदेश नीति की अनुपस्थिति का परिणाम था?
• प्रभावी निष्कर्ष लिखें।
भारत-चीन के मध्य हुए 1962 के युद्ध में भारत की पराजय भारतीयों के स्वाभिमान पर गहरा धक्का था। वस्तुत: तिब्बत मुद्दे से उपजे विवाद व दलाई लामा का भारत प्रवासन चीन को रास नहीं आया परिणामस्वरूप कटुता का दौर पुरज़ोर तरीके से आरंभ हो गया, जिसकी परिणति के रूप में युद्ध आरंभ हुआ। इस युद्ध में भारी संख्या में चीनी फौजियों द्वारा नेफा चौकी पर हमला कर कब्ज़ा कर लिया गया। इस युद्ध को लेकर विद्वानों द्वारा नेहरू को ज़िम्मेदार ठहराया गया। उनके द्वारा यहाँ तक कहा गया कि यह युद्ध नेहरू की विदेश नीति की अदूरदर्शिता का परिणाम है।
लेकिन यदि तत्कालीन परिस्थितियों पर गौर करें तो उपरोक्त आरोप उचित प्रतीत होता दिखाई नहीं देता। वस्तुत: भारत चीन के साथ मैत्रीपूर्ण संबंध का पक्षधर रहा है और प्रत्येक स्तर पर चीन के पुरज़ोर समर्थन का हिमायती भी। भारत ने अपनी आंतरिक समस्याओं के निराकरण पर अधिक बल देने को प्राथमिकता प्रदान की क्योंकि यह तत्कालीन समय की आवश्यकता भी थी। पाकिस्तान से भी भारत के संबंध कटु थे, ऐसे में चीन के साथ भी संबंध खराब कर भारत दोनों का शत्रु नहीं बनाना चाहता था क्योंकि इससे आर्थिक विकास संभव नहीं हो पाता। अत: भारत युद्ध जैसी परिस्थिति को टालने का प्रयास कर रहा था और शांति स्थापना हेतु लगातार प्रयास कर रहा था। यही कारण था कि भारत द्वारा चीन को संयुक्त राष्ट्र की सदस्यता हेतु समर्थन भी दिया गया।
दूसरी तरफ चीन द्वारा तिब्बत पर कब्ज़ा किये जाने से लगातार झड़प होने की भी आशंका बनी हुई थी परंतु भारत इस बात से भी पूरी तरह आश्वस्त था कि चीन अभी विस्तारवाद के पक्ष में नहीं है क्योंकि अभी उसके समक्ष कई सारी समस्याएँ विद्यमान थीं। लेकिन फिर भी अपनी सुरक्षा सुनिश्चित करने व चीन पर अंकुश लगाने के उद्देश्य से भारत ने सोवियत संघ के साथ राजनयिक संबंध बेहतर करने पर बल अवश्य दिया।
चीन के साथ बिगड़ते रिश्ते को देखते हुए भारत को लग रहा था कि यह छोटी-मोटी झड़प जैसा होगी लेकिन उसे इतनी विशालता का अनुमान नहीं था जितना कि देखने को मिला। इस संदर्भ में देखा जाए तो नेहरू ने हमले के स्वरूप को समझने में गलती अवश्य की लेकिन यह कहना कि व्यावहारिक भारतीय विदेशी नीति अनुपस्थित थी, तार्किक नहीं हैं।
यदि इसके विश्लेषण पर सूक्ष्मता से गौर किया जाए तो भारत को इस युद्ध का अंदाजा तक नहीं था वैसे भी भारत को इससे कुछ प्राप्त होने वाला नहीं था। यह तो चीन के उद्देश्यों की परिपूर्ति करने में निहित था जिसका प्रमुख कारण दलाई लामा का भारत में शरण लेना था। दूसरी तरफ, चीन भारत को अंतर्राष्ट्रीय स्तर पर कमज़ोर करना चाहता था।
साथ ही, चीन दर्शाना चाहता था कि भारत कि शांति और गुटनिरपेक्षता की नीति अव्यावहारिक है, जिसके पीछे उद्देश्य था कि दबाव में आकर भारत गुटनिरपेक्षता व शांतिपूर्ण सहअस्तित्व की नीति को त्याग देगा और फिर एशिया तथा अप्रीका के अन्य देश चीन का नेतृत्व स्वीकार कर लेंगे।
इस प्रकार 1962 का युद्ध चीनी आक्रामकता का परिचायक था, न कि भारतीय विदेश नीति की विफलता का परिणाम। हालाँकि इस संदर्भ में कुछ स्तरों पर भारत से चूक अवश्य हुई जिसे युद्ध के स्वरूप व युद्ध की पूर्ण तैयारी न होने के संदर्भ में समझा जा सकता है।
भारत के एकीकरण में राज्यों के जन आंदोलन की भूमिका का आकलन कीजिये। लोकतांत्रिक विचारधारा की वाहक होने के बावजूद कॉन्ग्रेस देशी रियासतों में लोकतांत्रिक विचारों को ले जाने में अग्रसक्रिय क्यों नहीं रही? (250 शब्द)
उत्तर :
प्रश्न विच्छेद
भारत के एकीकरण में राज्यों के जन-आंदोलन की भूमिका को बताना है।
कॉन्ग्रेस द्वारा देशी रियासतों में लोकतांत्रिक विचारधारा को ले जाने में अग्रसक्रिय न होने के कारणों को स्पष्ट करना है।
हल करने का दृष्टिकोण
भारत के एकीकरण की पृष्ठभूमि के साथ परिचय दें।
एकीकरण में राज्यों के जन-आंदोलन की भूमिका को स्पष्ट करें।
लोकतांत्रिक विचारधारा को कॉन्ग्रेस द्वारा रियासतों में ले जाने की अग्रसक्रियता न होने के कारणों को बताएँ।
आज़ादी के पूर्व से ही रियासतों में जन-आंदोलनों का उभार हो गया था। स्वतंत्रता की प्राप्ति से प्रेरित इन आंदोलनों का ही परिणाम था कि आज़ादी के बाद अधिकांश रियासतों ने अपना विलय भारत में कर लिया। परंतु कुछ ऐसी भी रियासतें थीं (हैदराबाद, जूनागढ़, कश्मीर) जो जन भावना के विपरीत जाना चाहती थीं। ऐसे में इन राज्यों में जन-आंदोलनों के उभार ने भारत के एकीकरण को पूर्ण किया।
कश्मीर को छोड़कर इन रियासतों की जनता भारत संघ में शामिल होना चाहती थी। उदाहरण के तौर पर देखें तो हैदराबाद रियासत की जनता निजाम के शासन के खिलाफ थी और सशक्त विद्रोह पर उतर आई। महिलाएँ निजाम के शासन में काफी शोषित महसूस कर रही थी, अत: उन्होंने आंदोलन में बढ़-चढ़कर हिस्सा लिया। आंदोलन के बढ़ते स्वरूप को देखते हुए निजाम द्वारा इसे दबाने के लिये अर्द्धसैनिक बल को भेजा गया जिसने जनता पर काफी अत्याचार किये और अंतत: भारत सरकार को हस्तक्षेप करना पड़ा तथा सैनिक कार्रवाई द्वारा हैदराबाद को भारत संघ में मिला लिया गया। आंतरिक स्वायत्तता के करार के साथ जनता के इच्छानुरूप मणिपुर भी सहमति-पत्र पर हस्ताक्षर के बाद भारतीय संघ का हिस्सा बन गया। कश्मीर की स्थिति में जन-आंदोलन व कबायली हमले ज़िम्मेदार रहे हैं। परिणामस्वरूप कश्मीर का भी भारत में विलय कर लिया गया।
कुल मिलाकर यदि देखा जाए तो भारत के एकीकरण में इन रियासतों में उत्पन्न हुए जन-आंदोलनों ने प्रमुख भूमिका निभाई जिसने एक भारत का सपना साकार करने मेें तत्कालीन राष्ट्र निर्माताओं के रास्ते को आसान कर दिया। लेकिन यदि कॉन्ग्रेस की बात की जाए तो वह लोकतांत्रिक विचारधारा की हिमायती होते हुए भी इस विचारधारा को देशी रियासतों में प्रसारित करने में विफल रही जिसे निम्नलिखित प्रमुख बिंदुओं से समझा जा सकता है:
तत्कालीन परिस्थितियाँ जटिल अवस्था में थीं। भारत के समक्ष एकीकरण व लोकतांत्रिक प्रक्रिया को पुष्ट करने की स्मस्या स्वयंमेव विद्यमान थी।
आर्थिक विकास जो कि राष्ट्रीय एकीकरण के लिये आवश्यक था, उसे भी सुनिश्चित किया जाना अभी बाकी था।
भारत कई टुकड़ों में बँटा था और कई तरह की विविधताएँ मौजूद थीं, भारत का एकीकरण इन्हीं विविधताओं को ध्यान में रखकर समुचित तरीके से किया जाना था।
अत: उपरोक्त कारणों के अलावा भी कुछ अन्य ऐसी स्थितियाँ विद्यमान थीं जिसके कारण कॉन्ग्रेस द्वारा रियासतों में अपनी लोकतांत्रिक विचारधारा को प्रचारित-प्रसारित नहीं किया जा सका था। हालाँकि रियासतों का विलय व राज्यों के पुनर्गठन के पश्चात् संपूर्ण भारत पूरी तरह से विविधताओं को धारण किये हुए लोकतांत्रिक प्रक्रिया का वाहक बन गया।
बर्लिन की दीवार के पतन ने पूंजीवादी विचारधारा को बल प्रदान किया और साम्यवाद की हार का प्रतीक बना। चर्चा कीजिये। (250 शब्द)
उत्तर :
प्रश्न विच्छेद
• जर्मनी के एकीकरण को पूंजीवाद व साम्यवाद के संदर्भ में विश्लेषित करना है।
हल करने का दृष्टिकोण
• सर्वप्रथम भूमिका लिखिये।
• जर्मनी के विभाजन की चर्चा करते हुए साम्यवाद के प्रभाव को बताइये।
• बर्लिन की दीवार के पतन को पूंजीवाद के उभार व साम्यवाद के अवसान के रूप में बताइये।
• निष्कर्ष दीजिये।
बर्लिन की दीवार को शीतयुद्ध की उत्पत्ति माना जाता है। पूर्वी यूरोप में साम्यवादी विचारधारा के प्रसरण के फलस्वरूप बर्लिन की दीवार को निर्मित किया गया जिसे 1980 के दशक में ढहाकर साम्यवाद के पतन के प्रतीक के रूप में स्थापित किया गया। बर्लिन की दीवार का पतन जर्मनी के एकीकरण के साथ-साथ जर्मनी के लोगों की विचारधाराओं को भी एकीकृत करता है।
द्वितीय विश्वयुद्ध में नाजी जर्मनी की हार के पश्चात् जर्मनी पूर्व तथा पश्चिम दो भागों में विभाजित हो गया। पश्चिमी जर्मनी (जर्मन संघीय गणराज्य) में पश्चिमी पूंजीवादी राष्ट्रों की सहयोगी सरकार थी, जबकि पूर्वी जर्मनी (जर्मन जनतांत्रिक गणराज्य) पर सोवियत यूनियन का प्रभाव था। पश्चिमी जर्मनी प्रदेश में लोकतांत्रिक सरकार, पूंजीवादी आर्थिक प्रणाली, स्वतंत्र चर्च तथा श्रमिक संगठनों की व्यवस्था ने विकास की राह मज़बूती प्रदान की थी तो वहीं दूसरी तरफ, पूर्वी जर्मनी पर मार्क्स-लेनिन के प्रभाव से युक्त साम्यवादी तानाशाही सरकार स्थापित थी। कमज़ोर आर्थिक स्थिति तथा नकारात्मक राजनैतिक परिस्थितियों के कारण पूर्वी जर्मनी से सैकड़ों श्रमिक तथा व्यवसायी पश्चिमी जर्मनी की तरफ आय अर्जन हेतु जाते थे।
जर्मनी के विभाजन के उपरांत भी लोगों का आवागमन न रुकने से पूर्वी जर्मनी को आर्थिक व राजनैतिक हानि का सामना करना पड़ रहा था। 1949 से 1961 के मध्य 25 लाख लोगों ने पूर्वी जर्मनी से पश्चिमी जर्मनी की तरफ प्रवास किया, जिसका नकारात्मक प्रभाव पूर्वी जर्मनी की अर्थव्यवस्था को उठाना पड़ा। इसी परिप्रेक्ष्य में साम्यवादी सरकार ने 1961 में बर्लिन की दीवार का निर्माण करने का आदेश दिया ताकि सीमाओं को बंद कर दिया जाए। बर्लिन की दीवार के निर्माण का मुख्य उद्देश्य पूर्वी जर्मनी में बाहर से आने वालों को रोकना नहीं अपितु भीतर से बाहर जाने वालों को रोकना था।
बर्लिन की दीवार का निर्माण साम्यवाद के लिये अत्यधिक बुरा सिद्ध हुआ। पूर्वी व पश्चिमी जर्मनी के लोगों के लिये यह दीवार समाजवादी शोषण का प्रतीक बन गई। 1980 का दशक जनमानस को चेतना की जागृति का काल था जब पूर्वी यूरोप में साम्यवादी सत्ता के विरुद्ध जनता ने व्यापक प्रदर्शन किये। इसी दौर में 9 नवंबर, 1984 का दिन बर्लिन की दीवार के ढ़हने के लिये जाना जाता है। इसी के साथ ही पूर्वी जर्मनी की सोशलिस्ट सरकार का पतन हो गया तथा जर्मनी के पुन: एकीकरण के साथ ही जर्मन राष्ट्र-राज्य की पुनर्स्थापना संभव हो सकी।
ध्यातव्य है कि साम्यवादी सरकार की आय की समानता, मुफ्त जन-कल्याण, पूर्ण रोज़गार जैसे आदर्शों के स्थान पर पूंजीवादी विचारधारा में विद्यमान उच्च स्तरीय विषमता, बेरोज़गारी तथा सामाजिक जोखिम को अपनाने का मुख्य कारण जनता को मिलने वाली आज़ादी थी। पूंजीवादी विचारधारा की स्वतंत्रता की अवधारणा ने साम्यवाद के पतन में अहम भूमिका निभाई।
स्पष्ट है कि बर्लिन की दीवार बनने से लेकर इसके गिरने तक में साम्यवादी विचारधारा का प्रभाव था। साम्यवाद को बचाने के उद्देश्य से शीतयुद्ध के दौर में खड़ी की गई दीवार को जनमानस की जागरूकता ने 28 वर्षों के शोषण के उपरांत गिरने को विवश कर दिया, जिसका परिणाम जर्मनी के साथ-साथ पूर्वी यूरोप से साम्यवाद के पतन के रूप में देखा गया।
20वीं शताब्दी की शुरुआत में अतिवादी प्रवृत्तियों के उदय के पीछे निहित कारणों की चर्चा कीजिये। (150 शब्द)
उत्तर :
प्रश्न विच्छेद
उग्रवाद के उदय के कारणों की चर्चा करनी है।
हल करने का दृष्टिकोण
भूमिका लिखिये।
उग्रवाद के उदय के कारणों को स्पष्ट कीजिये।
निष्कर्ष दीजिये।
कॉन्ग्रेस की स्थापना के समय उदारवादियों ने अपने उदार साध्य व साधन के माध्यम से भारतीय स्वतंत्रता आंदोलन को दिशा प्रदान की। 20वीं शताब्दी के आरंभ में उपस्थित परिस्थितियों में जब उदारवादी नेता राष्ट्रीय आंदोलन को आगे नहीं ले जा पा रहे थे तब उपजे असंतोष की दशा में अतिवादियों का उदय हुआ। उदारवाद से उग्रवाद की ओर स्वतंत्रता आंदोलन के गतिमान होने के संदर्भ में निम्नलिखित कारणों का अवलोकन किया जा सकता है:
भारतीय राष्ट्रीय आंदोलन के आंरभिक नेताओं ने अंग्रेज़ों की शोषक आर्थिक नीतियों को उजागर करने का कार्य किया तथा भारत की दरिद्रता का मूल कारण अंग्रेज़ी राज को सिद्ध किया। इस संदर्भ में उदारवादी नेताओं ने भेदभावपूर्ण आयात-निर्यात की नीति, शोषणपूर्ण भू-राजस्व नीति, उच्च पदों पर नियुक्ति के लिये भारतीयों को अयोग्य मानने की नीति तथा धन के निष्कासन जैसे मुद्दों को जनमानस के समक्ष प्रस्तुत किया। उग्रवादी नेताओं ने इन्हीं मुद्दों को लेकर ब्रिटिश साम्राज्य की उग्र आलोचना की तथा भारतीय राष्ट्रीय आंदोलन को आक्रमकता प्रदान करने का कार्य किया।
नई पीढ़ी के इन नेताओं के उदय के कारणों में, भारत में बढ़ता पश्चिमीकरण भी था। बढ़ते पश्चिमीकरण के विरुद्ध प्रतिक्रियास्वरूप जब बंकिमचन्द्र, विवेकानंद, दयानंद सरस्वती जैसे चिंतकों ने श्वेत जातियों की ब्राउन जातियों से वरिष्ठता की भावना को चुनौती प्रस्तुत की तो भारतीयों में आत्मविश्वास का प्रसार हुआ तथा यह राजनीतिक संदेश ‘भारत-भारतीयों के लिये है’ के माध्यम से उग्रवादी नेताओं ने जनता को ब्रिटिश साम्राज्य के विरोध में खड़ा कर दिया।
उग्रवादी नेताओं की उत्पत्ति के पीछे कॉन्ग्रेस के आरंभिक पंद्रह-बीस वर्षों की याचना, प्रार्थना तथा प्रतिवाद (Petition, Prayer and Protest) करने की नीति भी थी। नवीन पीढ़ी के नेता उदारवादियों के संवैधानिक ढंगों से स्वशासन प्राप्त करने के आलोचक बन गए थे।
19वीं सदी के उत्तरार्द्ध व 20वीं सदी के पूर्वार्द्ध में भारत से बाहर घटित वैश्विक घटनाओं ने उग्रवादी विचारधारा को मज़बूती प्रदान की। इटली-अबीसीनिया युद्ध में इटली की पराजय, रूस-जापान युद्ध में रूस की हार, अफ्रीका का बोअर युद्ध तथा मिस्र, ईरान, तुर्की व रूस में राष्ट्रवादी आंदोलन का भारतीय राष्ट्रवादी नेताओं पर अत्यधिक प्रभाव पड़ा, जिससे यूरोप की अजेयता का मिथक टूटा।
इसके अतिरिक्त लॉर्ड कर्ज़न की प्रतिक्रियावादी नीतियों ने भी उग्रवादी विचारधारा के प्रसार का कार्य किया। कर्ज़न ने भारतीय विश्वविद्यालय एक्ट के माध्यम से उच्च शिक्षा पर ब्रिटिश नियंत्रण बढ़ा दिया, समाचार पत्रों (प्रेस) पर प्रतिबंध लगाया, उच्च सरकारी पदों पर भारतीयो को अयोग्य घोषित किया तथा बंगाल विभाजन के माध्यम से हिंदू-मुस्लिम एकता में विद्वेष पैदा करने का कार्य किया। ताकि राष्ट्रीयता की भावना को कुचला जा सके लेकिन इन्हीं प्रतिक्रियावादी नीतियों ने उग्रवादियों के नेतृत्व में भारतीय आंदोलन को व्यापक आधार प्रदान किया।
स्पष्ट है कि उदारवाद से उग्रवाद का यह विकास प्रक्रियात्मक विकास माना जाना चाहिये। इसमें भारतीय राष्ट्रीय आंदोलन की पुरानी अभिव्यक्तियों को अधिक उग्र भाषा में व्यक्त किया गया तथा व्यापक जनाधार को सम्मिलित किया गया।
जेट प्रवाह के विकास चक्र की चर्चा करते हुए स्थानीय एवं प्रादेशिक मौसम पर इसके प्रभाव को स्पष्ट कीजिये।
उत्तर :
प्रश्न विच्छेद
जेट प्रवाह का विकास चक्र तथा स्थानीय एवं प्रादेशिक मौसम पर उसका प्रभाव।
हल करने का दृष्टिकोण
जेट प्रवाह का सामान्य परिचय दीजिये।
जेट प्रवाह के विकास चक्र की चर्चा कीजिये।
जेट प्रवाह का स्थानीय एवं प्रादेशिक मौसम पर प्रभाव का उल्लेख करते हुए निष्कर्ष लिखिये।
क्षोभ सीमा में तीव्र गति से चलने वाली परिध्रुवीय विसर्पी वायु प्रणाली को जेट प्रवाह कहते हैं। यह सामान्यत: पश्चिम से पूर्व की ओर संकरी पट्टी में प्रवाहित होती है। इसकी लंबाई हज़ारों किलोमीटर तथा चौड़ाई 150 से 450 किलोमीटर तक होती है। जेट प्रवाह में ऋतु के अनुसार परिवर्तन होता है। शीत ऋतु में यह भूमध्यरेखा की ओर तथा ग्रीष्म ऋतु में ध्रुवों की ओर विस्थापित होती है।
जेट प्रवाह का उद्भव एवं विकास एक क्रमिक प्रक्रिया है, जिसका संबंध भूमध्यरेखा से ध्रुवों की ओर ताप प्रवणता तथा ध्रुव के निकट भूतल पर उच्च वायुदाब के कारण उत्पन्न परिध्रुवीय भँवर की अवस्था से है। जेट प्रवाह के उद्भव एवं विकास को चार अवस्थाओं में वर्गीकृत किया गया है:
प्रथम अवस्था: इस अवस्था में जेट प्रवाह ध्रुवों के निकट सामान्यत: पश्चिम से पूर्व की ओर होता है। इस समय रॉजबी तरंगों का अधिक विस्तार नहीं होने के कारण इसका मार्ग अधिक विसर्पी नहीं होता है। इसके उत्तर में ध्रुवीय ठंडी वायु तथा दक्षिण में गर्म पछुआ वायु होती है।
द्वितीय अवस्था: रॉजबी तरंगों का विकास प्रारंभ हो जाने के कारण इस अवस्था में जेट प्रवाह की तरंगों के आयाम में वृद्धि होने लगती है जिससे जेट प्रवाह भूमध्यरेखा की ओर स्थानांतरित होने लगता है। इस समय गर्म उष्णकटिबंधीय वायु ध्रुवों की ओर तथा ठंडी ध्रुवीय वायु भूमध्यरेखा की ओर बढ़ने लगती है।
तृतीय अवस्था: जेट तरंगों के आयाम अत्यधिक हो जाने से जेट प्रवाह भूमध्यरेखा के काफी निकट पहुँच जाता है। इसकी वजह से गर्म उष्णकटिबंधीय वायुराशि का ध्रुव की ओर तथा ठंडी ध्रुवीय वायुराशियों का भूमध्यरेखा की ओर विस्थापन और प्रबल हो जाता है। इस समय पूर्व-पश्चिम दिशा में तापमान तथा वायुदाब में विषमता और भी अधिक हो जाती है।
चतुर्थ अवस्था: इस अवस्था में जेट प्रवाह का पूर्ण विकास हो जाता है। जेट तरंगों का आयाम इतना अधिक हो जाता है कि मूल धारा विच्छिन्न होकर चन्द्राकार मार्ग में प्रवाहित होने लगती है, जिससे चंद्राकार वायु प्रवाह प्रणाली की कई धाराएँ विकसित हो जाती हैं। जेट प्रवाह के दक्षिण में निम्न वायुभार वाली चक्रवातीय धाराएँ तथा उत्तर में उच्च वायुभार वाली प्रतिचक्रवातीय धाराएँ विकसित हो जाती हैं, जो पश्चिम-पूर्व दिशा में जेट प्रवाह में बाधा उत्पन्न करती हैं।
जेट प्रवाह की सक्रियता का स्थानीय एवं प्रादेशिक मौसम पर गहरा प्रभाव पड़ता है। जेट प्रवाह की सक्रियता शीतोष्ण कटिबंधीय चक्रवातों को अधिक शक्तिशाली बना देती है। जेट प्रवाह का पूर्ण विकास धरातलीय चक्रवातों एवं प्रतिचक्रवातों का स्वरूप परिवर्तित कर देता है, जिससे स्थानीय मौसम व्यापक रूप से प्रभावित होता है। वे क्षेत्र जो जेट प्रवाह के नीचे स्थित होते हैं वहाँ चक्रवातों का अधिक विकास होता है, परिणामस्वरूप ये क्षेत्र अधिक वर्षा प्राप्त करते हैं। ध्यातव्य है कि अभी तक जेट प्रवाह का स्थानीय एवं प्रादेशिक मौसम पर पड़ने वाले प्रभाव की स्पष्ट जानकारी उपलब्ध नहीं है, इस पर अनुसंधान जारी है।
गांधीजी को एक जन नेता के रूप में स्थापित करने में चंपारण सत्याग्रह के महत्त्व का मूल्यांकन कीजिये। (150 शब्द)
उत्तर :
प्रश्न विच्छेद
• चंपारण सत्याग्रह ने किस प्रकार गांधी को जन-नेता के रूप में स्थापित कर दिया, इस संबंध में उल्लेख करना है।
हल करने का दृष्टिकोण
• सर्वप्रथम भूमिका लिखें।
• चंपारण सत्याग्रह व गांधी की भूमिका का विश्लेषण कीजिये।
• उचित निष्कर्ष लिखें।
दक्षिण अफ्रीका से भारत आगमन के साथ ही गांधीजी ने संपूर्ण भारत के भ्रमण को प्राथमिकता दी तथा जनता की मनोदशा को समझने का प्रयत्न किया। इसी दौरान गांधी ने आम जनता को राष्ट्रीय आंदोलन से जोड़ने तथा दमनात्मक कार्यवाही को सहन करने की जनमानस की क्षमता का भी अवलोकन किया। इसी संदर्भ में गांधीजी का भारत में प्रथम सत्याग्रह चंपारण में संपन्न हुआ, जिसने भारतीय स्वतंत्रता संग्राम को गांधी जैसा जन-नेता प्रदान किया।
चंपारण के नीलहों का मामला 19वीं शताब्दी से चला आ रहा था। तिनकठिया पद्धति के अंतर्गत कृषकों को 3/20वें हिस्से पर नील की खेती अनिवार्य रूप से करनी होती थी। लेकिन जब रासायनिक रंगों की खोज कर ली गई तब नील की खेती अनावश्यक हो गई। लेकिन अंग्रेज़ों ने किसानों का शोषण करने के लिये उन्हें नील अनुबंध से मुक्त करने के एवज में लगान व गैर-कानूनी करों की दरों में अत्यधिक वृद्धि कर दी। इसी शोषण से मुक्ति पाने के लिये 1917 में चंपारण के आंदोलनकारी राजकुमार शुक्ल ने गांधीजी को चंपारण बुलाने का फैसला किया।
गांधीजी के चंपारण पहुँचने के साथ ही तत्कालीन ब्रिटिश कमिश्नर ने उन्हें चंपारण से चले जाने का आदेश दिया लेकिन गांधी ने आदेश को मानने के स्थान पर दंड को भुगतने का फैसला किया। गांधीजी का उपर्युक्त निर्णय तिलक व बेसेन्ट जैसे नेताओं के लिये नया था क्योंकि अभी तक राष्ट्रवादी नेता विरोध के साथ-साथ आदेश का पालन भी करते थे लेकिन गांधी ने किसी अनुचित आदेश के शांतिपूर्ण ढंग से प्रतिरोध व अवज्ञा की रणनीति अपनाकर भारतीय स्वतंत्रता संग्राम में सत्याग्रह की नींव रखी। ब्रिटिश प्रशासन द्वारा गांधीजी के मुद्दे को ज़्यादा तूल न देकर उन्हें चंपारण जाने की छूट दे दी गई, यह गांधीजी की जीत थी।
चंपारण में प्रवेश के दौरान गांधी जी अपने सहयोगियों ब्रज किशोर, राजेन्द्र प्रसाद, महादेव देसाई, जे.बी. कृपलानी, नरहरि पारेख आदि के साथ सवेरे गाँव की और निकल जाते तथा गाँवों में घूम-घूम कर ग्रामीणों से पूछताछ करते और बयान दर्ज करते। इसी दौरान ब्रिटिश सरकार ने चंपारण मामले की जाँच के लिये आयोग गठित किया, जिसमें गांधीजी को भी सदस्यता प्रदान की गई। गांधीजी के पास आठ सौ किसानों के बयान दर्ज थे, जिसके आधार गांधीजी ने तिनकठिया पद्धति को समाप्त करने तथा किसानों से की गई अवैध वसूली के बदले में क्षतिपूर्ति की बात रखी। बागान मालिक अवैध वसूली का 25 फीसदी वापस करने को तैयार हो गए तथा 10 वर्षों के भीतर ही उन्होंने चंपारण भी छोड़ दिया।
इस प्रकार चंपारण सत्याग्रह ने गांधी को जनता के मध्य पहुँचा दिया तथा उन्होंने जनता की मांगों व तकलीफों को जानकर ब्रिटिश सरकार के समक्ष मज़बूती से जनता के पक्ष को रखने का कार्य किया। इसके अलावा गांधीजी की सत्याग्रह व शांतिपूर्ण विरोध की रणनीति ने भी गांधी को जनमानस के निकट पहुँचा दिया। फलस्वरूप राष्ट्रीय आंदोलन में गांधीजी जन-नेता के रूप में स्थापित हो गए।
फ्राँस की राज्य क्रांति विश्व इतिहास की एक अवश्यंभावी घटना थी तथा क्रांति का स्रोत तत्कालीन सामाजिक जीवन के दोषों एवं सरकार की भूलों में निहित था। विवेचना कीजिये। (150 शब्द)
उत्तर :
प्रश्न विच्छेद
• फ्राँस की राज्य क्रांति को विश्व इतिहास की अवश्यंभावी घटना मानने का कारण।
• क्रांति के स्रोत के रूप में तत्कालीन राष्ट्रीय जीवन के दोष एवं सरकार की भूलों को दिखाना है।
हल करने का दृष्टिकोण
• संक्षिप्त परिचय लिखिये।
• फ्राँस की क्रांति को विश्व इतिहास की अवश्यंभावी घटना मानने के कारण बताइये।
• क्रांति के स्रोत के रूप में तत्कालीन राष्ट्रीय जीवन के दोषों एवं सरकार की भूलों को बताएँ तथा अंत में निष्कर्ष लिखिये।
1789 की फ्राँसीसी राज्य क्रांति अपने स्वतंत्रता, समानता एवं बंधुत्व के आदर्श के कारण विश्व जगत के लिये आज भी प्रेरणास्रोत है।
फ्राँस की क्रांति को विश्व की अवश्यंभावी घटना मानने के पीछे मुख्यत: दो कारण माने जा सकते हैं:
1688 की इंग्लैड की गौरवपूर्ण क्रांति जिसके माध्यम से इंग्लैंड में निरंकुश एवं स्वेच्छाचारी शासन के स्थान पर संसदीय शासन की स्थापना हुई।
1776 की अमेरिकी क्रांति जिसके माध्यम से फ्राँसीसियों में भी स्वतंत्रता एवं समानता को लेकर जागरूकता बढ़ी।
उपर्युक्त दोनों घटनाओं एवं इनके परिणामों से यह स्पष्ट हो गया कि निरकुंश एवं शोषणकारी व्यवस्था को समाप्त किया जा सकता है। अत: फ्राँस की क्रांति भी अवश्यंभावी हो गई। इसे तत्कालीन राष्ट्रीय जीवन के दोषों एवं सरकार की भूलों में देखा जा सकता है।
तत्कालीन राष्ट्रीय जीवन के दोषों को निम्नलिखित संदर्भों में देखा जा सकता है:
राजनीतिक क्षेत्र में निरकुंश राजतंत्र विद्यमान था तथा प्रतिनिधि सभा का अभाव था। शासन प्रणाली जनसमस्याओं के प्रति संवेदनहीन थी।
आर्थिक दृष्टि से राजा एवं राज्य के आय-व्यय में कोई अंतर नहीं था। कर प्रणाली दोषपूर्ण थी तथा करों का बोझ वर्ग विशेष (मध्य वर्ग, किसान आदि) पर था।
समाज के स्तर पर वर्ग विभाजित और विषमतामूलक थे। मध्य वर्ग आर्थिक रूप से सक्षम होने के बावजूद सामाजिक दृष्टि से निम्न था। पादरी एवं कुलीन वर्ग जनसंख्या का 6 प्रतिशत होने के बावजूद भूमि पर दो-तिहाई मालिकाना हक रखते थे।
उपर्युक्त दोषपूर्ण जीवन को सरकार की भूलों ने और जटिल एवं विषम बना दिया, जैसे:
लुई 16वें ने सप्तवर्षीय (1756-63) युद्ध में भागीदारी कर वित्तीय बोझ को बढ़ाया। फलत: जनता पर करों के बोझ में वृद्धि हुई, जिससे जन समस्याएँ और बढ़ गईं।
लुई 16वें द्वारा अपने वित्तीय सलाहकारों तुर्गो, नेकर आदि के सुधार प्रस्तावों पर ध्यान न देना, जिसके कारण राजतंत्र के दिवालियेपन में और वृद्धि हुई।
शासक ने मध्य वर्ग द्वारा प्रस्तुत सुधारों को गंभीरता से नहीं लिया।
अंतत: विभिन्न अधिकारों की पुनर्व्याख्या तथा कर सुधार के प्रस्ताव को पास करने के लिये बुलाई गई स्टेट जनरल की बैठक से क्रांति की शुरुआत हुई क्योंकि इस समय तक परिस्थितियाँ नियत्रंण से बाहर हो चुकी थीं, जिसे एक दूरदर्शी एवं योग्य शासक द्वारा रोका जा सकता था।
निष्कर्षत: कहा जा सकता है कि फ्राँस की क्रांति एक अवश्यंभावी घटना थी जिसे तत्कालीन परिस्थितियों एवं सरकार की भूलों ने संभव बनाया।
मोहन राकेश के नाटक ‘आधे-अधूरे’ के महत्त्व पर प्रकाश डालिये।
उत्तर :
अपनी यथार्थवादी अंतर्वस्तु, हरकत भरी सशक्त नाट्यभाषा, असीम रंगमंचीय संभावनाओं तथा नवीन नाट्य प्रयोगों के कारण हिन्दी नाटक की विकासयात्रा में मोहन राकेश के नाटक आधे-अधूरे का ऐतिहासिक महत्त्व है।
‘आधे-अधूरे’ में मोहन राकेश ने आज की संत्रासपूर्ण परिस्थितियों की कटु सम्भावनाओं का संकेत दिया है। स्त्री-पुरुष के लगाव व तनाव तथा पारिवारिक विघटन की यह कथा अपने में अधूरे मनुष्य की काल्पनिक पूर्णता की खोज की महत्त्वाकांक्षा की यातना को उजागर करती है। महेन्द्र और सावित्री अपना आधा-अधूरा जीवन जीते रहने के लिये अभिशप्त हैं। मध्यवर्गीय जीवन में आने वाली शुष्क और विनाशकारी रिक्तता को उभारने वाला यह नाटक मनुष्य के खोखलेपन, संबंधों के सतहीपन तथा जीवन-आदर्शों व आस्थाओं के लड़खड़ाते मानदण्डों को सजीव रूप से प्रस्तुत करता है।
पात्रों की योजना में भी मोहन राकेश ने नया प्रयोग किया है। एक ही पुरुष से अत्यंत सामान्य परिवर्तनों के साथ चार भूमिकाएँ करवा ली गई हैं। राकेश के अन्य नाटकों की तरह इसमें भी भरपूर रंग संकेत दिये गए हैं। मंच प्रस्तुतीकरण संबंधी संकेत भी कथ्य की मानसिकता के साथ प्रत्यक्ष रूप से सीधे जुड़े हुए हैं। बीज-शब्दों से युक्त हरकत भरी नाट्यभाषा इसकी रंगमंचीय क्षमता में अभिवृद्धि करती है।
कुल मिलाकर आधे-अधूरे का महत्त्व इस बात में है कि उसने हिन्दी नाटक को यथार्थबोध से जोड़ते हुए वास्तविक अर्थ में समसामयिक युग का प्रतिबिम्ब बनाने का कार्य किया तथा नाटक एवं रंगमंच के बीच की दूरी को पूर्णतया समाप्त कर दिया।
महासागरीय धाराओं के महत्त्व को बताइये। वैश्विक तापन की समस्या किस प्रकार समुद्री धाराओं को प्रभावित कर सकती है? (200 शब्द)
उत्तर :
प्रश्न विच्छेद
• महासागरीय धाराओं का महत्त्व एवं इस पर वैश्विक तापन के प्रभाव की चर्चा करनी है।
हल करने का दृष्टिकोण
• महासागरीय धाराओं का सामान्य परिचय दीजिये।
• धाराओं के महत्त्व का उल्लेख कीजिये।
• धाराओं पर वैश्विक तापन के प्रभाव की चर्चा कीजिये।
समुद्री जल के एक निश्चित सीमा और एक निश्चित दिशा में तीव्र प्रवाह को ही महासागरीय धारा कहा जाता है। इसकी उत्पत्ति मुख्यत: पवनों के तीव्र प्रवाह के कारण होती है। धाराओं की प्रकृति गर्म और ठंडी होती है। पृथ्वी पर जीवन को क्रियाशील बनाए रखने में इसका प्रमुख योगदान है।
धाराओं का महत्त्व
पृथ्वी पर क्षैतिज ऊष्मा संतुलन स्थापित करती है। गर्म धाराएँ उष्ण कटिबंधीय उच्च तापमान को उच्च अक्षांशों तक ले जाती है।
ठंडी धाराएँ अपने प्रवाह मार्ग-क्षेत्र के तापमान को कम कर देती हैं, जबकि गर्म धाराएँ अपने साथ आर्द्रता लाती हैं जिससे वर्षा प्राप्त होती है।
ठंडी व गर्म धाराओं के मिलने से प्लवकों का विकास होता है। इससे कई मत्स्यन बैंकों का विकास हुआ है। ग्रांड बैंक व जॉर्जेज़ बैंक इसके प्रमुख उदाहरण हैं।
समुद्री धाराएँ जलयानों के लिये जलमार्गों को निश्चित करती हैं।
भारतीय मानसून को निर्धारित करने में भी समुद्री जलधाराओं की महत्त्वपूर्ण भूमिका है।
वैश्विक तापन का समुद्री धाराओं पर प्रभाव
महासागर ग्रीनहाउस प्रभाव को कम करने में प्रमुख भूमिका निभाते हैं। महासागर में वायुमंडलीय CO2 की वृद्धि धाराओं को धीमा कर सकती है इससे थर्मोहेलाइन परिसंचरण प्रभावित होगा। इसके परिणामस्वरूप ऊष्मा के क्षैतिज संतुलन में बाधा उत्पन्न होगी जो ग्लोबल वार्मिंग को और अधिक त्वरित करेगा।
महासागर का तापमान बढ़ने से आर्कटिक की बर्फ पिघलती है, इससे जल का घनत्व कम हो जाएगा जो थर्मोहेलाइन परिसंचरण को धीमा कर देगा।
इससे महासागर की कार्बन सिंक क्षमता कम हो जाएगी।
उपर्युक्त विवरण से स्पष्ट है कि वैश्विक तापन से समुद्री धाराएँ कमज़ोर हो जाएंगी। सागरीय धाराओं का परिसंचरण पृथ्वी पर मानव सभ्यता के विकास का आधार है। अत: अतिशीघ्र वैश्विक तापन से निपटने की आवश्यकता है।